b"\n_START_ARTICLE_\nPeter Tosh\n_START_SECTION_\nV skupini Wailers\n_START_PARAGRAPH_\nV zgodnjih 60. letih je preko svojega u\xc4\x8ditelja kitare Joea Higgsa spoznal Boba Marleya in Bunnyja Livingstonea. Tosh je tudi nau\xc4\x8dil Marleya igrati kitaro. Leta 1962 je bil klju\xc4\x8dna oseba pri ustanovitvi tria Wailing Wailers, kateremu so se pridri\xc5\xbeili Junior Braithwaite in spremljajo\xc4\x8da pevca Beverly Kelso in Cherry Smith. Skupina Wailing Wailers je s svojo prvo ska uspe\xc5\xa1nico Simmer Down zelo uspela. Posnela je \xc5\xa1e nekaj uspe\xc5\xa1nic, dokler je zgodaj leta 1965 Braithwaite, Kelso in Smith niso zapustili. Marley je leta 1966 ve\xc4\x8dino \xc4\x8dasa pre\xc5\xbeivel v ZDA pri materi. Na Jamajko se je vrnil zgodaj leta 1967 s ponovnim zanimanjem za glasbo in z novo duhovnostjo. McIntosh in Bunny sta \xc5\xbee bila rastafarijanca, tako da so v tem \xc4\x8dasu vsi trije za\xc4\x8deli delovati v tem duhovnem gibanju. Kmalu zatem so preimenovali skupino v The Wailers._NEWLINE_Zvrstno se je skupina za\xc4\x8dela odmikati od plesnega ska-ja in umirila ritem v slogu rocksteadyja, ter v pesmi za\xc4\x8dela vklju\xc4\x8devati politi\xc4\x8dna in dru\xc5\xbebena sporo\xc4\x8dila. Skupina The Wailers je napisala nekaj pesmi za ameri\xc5\xa1kega pevca Johnnyja Lesterja Nasha mlaj\xc5\xa1ega, nato pa se je navezala na produkcijskega znalca Leeja \xc2\xbbScratcha\xc2\xab Perryja in posnela nekaj najzgodnej\xc5\xa1ih reggae uspe\xc5\xa1nic kot so: 400 Years, Soul Rebel, Duppy Conqueror in Small Axe. Ko sta se leta 1970 skupini pridru\xc5\xbeila basist Aston \xc2\xbbFamily Man\xc2\xab Barret in njegov brat, bobnar Carlton Barret, je skupina postala zelo priljubljena na Karibih. Skupina je podpisala snemalno pogodno z zalo\xc5\xbebo Island in leta 1972 izdala svoj prvenec Catch a Fire, naslednje leto pa album Burnin'._NEWLINE_Leta 1973 je McIntosh v nesre\xc4\x8di z avtom zapeljal prek mostu. Pri tem se je ubila njegova prijateljica in tudi sam si je zelo po\xc5\xa1kodoval lobanjo. Pre\xc5\xbeivel je, vendar je bilo delati z njim \xc5\xa1e te\xc5\xbeje. Ko je leta 1974 Chris Blackwell, predsednik zalo\xc5\xbebe Island Records, zavrnil izdajo njegovega samostojnega albuma, sta vihravi McIntosh in Bunny zapustila skupino. Navajala sta pristranski odnos, ki sta ga bila dele\xc5\xbena od Blackwella, njega pa je Tosh velikokrat ozna\xc4\x8dil kot 'belega slabi\xc4\x8da' (angle\xc5\xa1ko 'whiteworse')."